**Nastavna jedinica: „Moj dom“, S.S.Kranjčević**

**Razred: 9.**

**24.4.2020.**

*Pozdrav svima. O Kranjčeviću je dosta toga napisano, ali za vas sam izdvojila samo neke podatke iz životopisa. Bilješku o pismu prepišite u bilježnicu. U nastavku slijedi pjesma „Moj dom“ koju biste trebali naučiti krasnosloviti. Pjesmu ne trebate prepisivati u bilježnicu, ali bi trebali ispisati pjesničke slike.*

*Lp*

**Bilješka o piscu:**

Silvije Strahimir Kranjčević (Senj, 17. veljače 1865. - Sarajevo, 29. listopada 1908.), hrvatski pjesnik, najznačajniji pjesnik realizma; pravaški političar.

Najvažnije zbirke pjesama: Bugarkinje, Izabrane pjesme i Trzaji.

Kranjčević se smatra jednim od utemeljitelja novije hrvatske poezije".

„Moj dom" je jednu od najljepših hrvatskih domoljubnih pjesama uopće.

**Silvije Strahimir Kranjčević: Moj dom**

Ja domovinu imam; tek u srcu je nosim,  
I brda joj i dol;  
Gdje raj da ovaj prostrem, uzalud svijet prosim,  
I... gutam svoju bol!

I sve što po njoj gazi, po mojem srcu pleše,  
Njen rug je i moj rug;  
Mom otkinuše biću sve njojzi što uzeše,  
I ne vraćaju dug.

Ja nosim boštvo ovo - ko zapis čudotvorni,  
Ko žića zadnji dah;  
I da mi ono pane pod nokat sverazorni,  
Ja past ću utoma.

Ah, ništa više nemam; to sve je što sam spaso,  
A spasoh u tom sve,  
U čemu vijek mi negda vas srećan se je glaso  
Kroz čarne, mlade sne!

Kroz požar, koji suklja da oprži mi krila,  
Ja obraz pronijeh njen;  
Na svojem srcu grijem već klonula joj bila  
I ljubim njenu sjen.

I kralje iznijeh njene i velike joj bane,  
Svih pradjedova prah,  
Nepogažene gore i šaren-đulistane  
I morske vile dah.

... Ja domovinu imam; tek u grud sam je skrio  
I bježat moram svijet;  
U vijencu mojih sanja već sve je pogazio,  
Al' ovaj nije cvijet.

On vreba, vreba, vreba... a ja je grlim mûkom  
Na javi i u snu,  
I preplašen se trzam i skrbno pipam rukom:  
O, je li jošte tu?!

Slobode koji nema taj o slobodi sanja,  
Ah, ponajljepši san;  
I moja žedna duša tom sankom joj se klanja  
I pozdravlja joj dan.

U osamničkom kutu ja slušam trubu njenu  
I krunidbeni pir,  
I jedro gdje joj bojno nad šumnu strmi pjenu  
U pola mora šir!

Sve, cvjetno kopno ovo i veliko joj more  
Posvećuje mi grud;  
Ko zvijezda sam na kojoj tek njeni dusi zbore,  
I... lutam kojekud.

Te kad mi jednom s dušom po svemiru se krene,  
Zaorit ću ko grom:  
O, gledajte ju divnu, vi zvijezde udivljene,  
To moj je, moj je dom!

(Silvije Strahimir Kranjčević, „Izabrana djela", Matica hrvatska, Zagreb, 1996., str.225.-226.)